Il-pulizija arrestat raġel Sloven ta’ 32 sena li joqgħod f’Tas-Sliema u ieħor ta’ 16-il sena minn Ħaż-Żabbar fuq pussess ta’ droga kannabis. Il-pulizija qalet li wara ġimgħat ta’ investigazzjoni mill-iskwadra ta’ kontra d-droga, f’raid f’karozza u f’garaxx f’Ħaż-Żabbar li kienu jużaw l-irġiel, instabu 8.5 kg ta’ droga kannabis. Din l-operazzjoni wasslet ukoll għall-arrest ta’ raġel Taljan ta’ 55 sena u ta’ mara ta’ 45 sena li joqgħodu f’Katanja, kif ukoll ta’ mara ta’ 56 sena mis-Slovenja u li toqgħod iż-Żurrieq. Huma kienu arrestati in konnessjoni ma importazzjoni tad-droga kannabis. Dwar il-każ kienet infurmata l-Maġistrat Consuelo Scerri Herrera li ħatret l-esperti biex jassistuha fl-inkjesta.